**ΚΑΤΕΠΕΙΓΟΝ**

Πληροφορίες: Χρ. Σαμαρά

**Αθήνα: 25.11.2016**

**Αρ. Πρωτ.: 1772**

**Προς: κ. Γ. Πιτσιλή, Γενικό Γραμματέα Δημοσίων Εσόδων**

ΚΟΙΝ: «Πίνακας Αποδεκτών»

**Θέμα: «Ζητείται επίλυση ζητήματος που αφορά στην εφαρμογή του μέτρου της απαλλαγής από την παρακράτηση του φόρου εισοδήματος μισθών και συντάξεων που χορηγούνται σε άτομα με ποσοστό αναπηρίας τουλάχιστον ογδόντα τοις εκατό (80%)»**

***Κύριε Γενικέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, **με το παρόν επιθυμεί να θέσει υπόψη σας, τα προβλήματα που έχουν προκύψει αναφορικά με την εφαρμογή του μέτρου απαλλαγής από την παρακράτηση του φόρου εισοδήματος μισθών και συντάξεων που χορηγούνται σε άτομα με ποσοστό αναπηρίας τουλάχιστον ογδόντα τοις εκατό (80%).**

Όπως γνωρίζετε, σύμφωνα με τις διατάξεις της περ. ε' της παρ. 2 του άρθρου 14 του ν.4172/2013, απαλλάσσονται από το φόρο οι μισθοί, οι συντάξεις και η πάγια αντιμισθία που χορηγούνται σε άτομα με ποσοστό αναπηρίας τουλάχιστον ογδόντα τοις εκατό (80%).

Η Συνομοσπονδία έχει γίνει αποδέκτης παραπόνων από άτομα με αναπηρία, οι οποίοι δεν μπορούν να κάνουν χρήση της φοροαπαλλαγής που δικαιούνται, επειδή υπάλληλοι ΔΟΥ δεν κάνουν δεκτές γνωματεύσεις αναπηρίας με 80%, στην οποίες αναγράφεται ότι «χορηγείται για κάθε νόμιμη χρήση», με την αιτιολογία ότι στη γνωμάτευση θα έπρεπε να αναγράφεται ότι χορηγείται για την εφορία.

Επιπρόσθετα, υπάλληλοι εφοριών δεν κάνουν δεκτές γνωματεύσεις αναπηρίας ατόμων με 80% ποσοστό αναπηρίας με τη δικαιολογία ότι τα στοιχεία του φορολογούμενου δεν βρίσκονται στα πληροφοριακά συστήματα της ΗΔΙΚΑ, παρά το γεγονός ότι γι’ αυτό δεν ευθύνεται ο δικαιούχος.

Η Γενική Γραμματεία Δημοσίων Εσόδων του Υπουργείου Οικονομικών σε εφαρμογή της εν λόγω διάταξης, εκδίδει κάθε χρόνο σχετική εγκύκλιο προς τις ΔΟΥ της χώρας, με οδηγίες για την υλοποίησή της, στην οποία αναφέρονται τα απαραίτητα δικαιολογητικά που πρέπει να προσκομίσουν οι δικαιούχοι. Έτσι και φέτος έχει εκδώσει την ΠΟΛ 1041/05.04.2016, στην οποία δεν αναφέρονται όλες αυτές οι εξειδικεύσεις και οι περιορισμοί.

Ως εκ τούτου, ζητάμε τη άμεση έκδοση οδηγίας προς τις Εφορίες της χώρας για την σωστή εφαρμογή της εν λόγω ρύθμισης και την αποφυγή αυθαίρετων ερμηνειών των υπαλλήλων, ώστε να αντιμετωπίζονται ουσιαστικά και με κατανόηση ανάλογες περιπτώσεις δικαιούχων.

***Κύριε Γενικέ,***

Ζητάμε την άμεση παρέμβασή σας για την εξέταση του ανωτέρω ζητήματος από τις αρμόδιες υπηρεσίες του Υπουργείου και την επίλυσή του, ώστε να μη θιγούν κεκτημένα δικαιώματα ατόμων με αναπηρία.

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Χρ. Νάστας**

**Πίνακας Αποδεκτών:**

- Γραφείο Υπουργού Οικονομικών, κ. Ευ. Τσακαλώτου

- Γιώργος Χουλιαράκης, αναπληρωτής Υπουργό Οικονομικών

- Κατερίνη Παπανάτσιου, υφυπουργός Οικονομικών

- Φορείς Μέλη Ε.Σ.Α.μεΑ.